Title: El procés creatiu
Course: Visual i Plàstica 2n-3r ESO 1r T > Section: Bloc 3

Les persones som creatives per definició, unes ho són més i les altres potser no tant. Però totes ens enfrontem cada dia al repte de resoldre problemes quotidians. Per resoldre un problema cal imaginació! Aquest és un dels motius pels quals és tan important una matèria com visual i plàstica.

-----------------------------------------------------------------------------

Teniu un encàrrec! Cal que dissenyeu un artefacte per participar en la cursa de l'ou i la cullera.

Aquesta cursa se celebra arreu del món amb algunes variants. A casa nostra, les regles de la cursa diuen que  s'ha de transportar l'ou amb una cullera a la boca i que s'ha de córrer amb les mans al darrere. Guanya qui arriba primer sense que li caigui l'ou pel camí.

Com que ara hem de portar mascareta, no podem fer servir la boca transportar un ou. Les noves regles del joc diuen que podem portar l'ou penjat del coll, lligat al cap, a l'esquena... el més important: no podem fer servir ni les mans ni la boca.

Haureu de dissenyar un artefacte per transportar l'ou: una cistelleta, una capsa, una ouera, un barret, un cinturó...

(Font de la imatge: Usaidoti [ domini públic ], via Wikimedia Commons)

En aquest projecte aprendrem a treballar com ho fan les dissenyadores i dissenyadors quan tenen un encàrrec.

Treballarem en equips de 3 persones. En els grups tothom s'ha d'implicar en totes les tasques. Podem repartir-nos petites tasques per tal de ser més eficients. Això no vol dir que ens desentenguem del treball que fan els companys!

Per realitzar amb èxit el projecte caldrà escoltar les opinions i suggeriments de tots els membres del grup. També haurem de tenir una actitud proactiva, és a dir, participar i implicar-nos en el projecte.

Cal que totes les decisions que es prenguin siguin de consens. Si no arribem a un acord, hem de saber cedir però també hem de saber argumentar bé les nostres idees.

3, 2, 1...

En acabar el projecte podeu fer una cursa al pati amb tots els artefactes que hàgiu dissenyat!

Les fases del procés creatiu. Del problema a la solució final.

En un procés creatiu passem per diferents fases fins que arribem a la solució final. Aquesta etapa s'anomena projectar (en altres paraules, pensar, fer dibuixos, proves...).

Projectar pot ser un procés lent fins que no trobem la solució final. Val la pena dedicar-li tot el temps que sigui necessari i fer moltes proves per evitar imprevistos abans de materialitzar el nostre disseny.

-----------------------------------------------------------------------------

Definició del problema i planificació:

Abans que res cal definir el problema. És a dir, saber quin és l’encàrrec i conèixer tots els detalls: a qui va dirigit? quina finalitat té? ja existeixen altres productes similars?

Podem fer un paral·lelisme amb una recepta de cuina. Abans de començar a cuinar haurem de saber: quins ingredients necessitem, quins ingredients tenim, per a quantes persones és el plat, quant temps necessitem per cuinar-lo…

Aquesta fase és més important del que sembla. Planificar abans de començar és essencial per a dur a terme una tasca.

-----------------------------------------------------------------------------

Cerquem inspiració:

A vegades ens bloquegem en algun punt del procés. És normal i no hem de patir sinó buscar alguna estratègia que ens ajudi a desencallar-nos.

Va molt bé buscar referències a la xarxa o al nostre entorn. No es tracta de copiar idees sinó d’inspirar-nos.

Totes aquestes referències convé anar-les guardant. Fins i tot podem tenir una carpeta permanent a l’ordinador amb imatges inspiradores, mai se sap quan ens podran fer servei!

-----------------------------------------------------------------------------

La pluja d’idees: tot s’hi val!

Arriba el moment de deixar-nos anar. La pluja d’idees serveix per activar el nostre cervell. Anotarem qualsevol idea que se’ns passi pel cap, tant si és esbojarrada com si és avorrida. Cal que siguem espontànies. Podem fer-ho anotant paraules o amb dibuixos. Fins i tot podem fer notes de veu.

Si treballem en equip tothom ha de poder dir la seva. No hauríem de criticar les idees dels companys i tampoc ens hauria de fer por que els companys critiquin les nostres.

Una vegada tinguem aquest recull de propostes farem una tria i valorarem les que poden funcionar i les que no. Cal donar arguments i si convé dediquem un temps a debatre i reflexionar.

-----------------------------------------------------------------------------

L’esbós com a representació gràfica d’una idea.

Quan estem en una fase inicial del procés creatiu convé tenir sempre el llapis a punt per recollir totes les idees que ens van sorgint. El dibuix que fem en aquest punt del procés no és depurat ni ha de tenir massa detall, es tracta de plasmar ràpidament un esbós de la idea abans no ens fugi de la ment. Aquest tipus de dibuix admet moltes modificacions i la por a equivocar-nos no ens ha de frenar.

No és recomanable fer servir la goma d’esborrar. Si convé, comencem de nou o escrivim que aquell dibuix no és bo.

Si fem prou esbossos, en acabat, podrem veure com ha anat evolucionant la nostra idea des del principi.

No hi ha un número d’esbossos concret que haguem de fer. Com més dibuixos fem millor perquè cada vegada que dibuixem estem reflexionant sobre la idea que hem tingut.

(Font de la imatge: Karolina Grabowska [ free to use ], via Pexels)

-----------------------------------------------------------------------------

Maquetes i prototips:

Quan ja tenim una idea cal comprovar que funcionarà. Per això, abans d’arribar a la realització del producte final convé fer-ne un simulacre.

La maqueta és una reproducció a una escala inferior. Normalment quan s’ha dissenyat un edifici es construeix una maqueta per tenir una reproducció en petit. És útil per mostrar-la als possibles compradors. Va bé per fer-nos una idea de la forma final que tindrà el disseny.

Actualment sovint es substitueix la maqueta per una simulació per ordinador en tres dimensions.

(Font de la imatge: JMP [treball propi] [ domini públic ], via Wikimedia Commons)
(Font de la imatge: Gzzz [treball propi] [ CC BY-SA 3.0 ], via Wikimedia Commons)

El prototip és un model a escala real del nostre disseny però amb materials provisionals. Va bé per comprovar que el nostre disseny funciona correctament abans de realitzar el definitiu.

(Font de la imatge: Pixabay [ free to use ], via Pixabay)
(Font de la imatge: 4foxtrot [treball propi] [ CC BY-SA 4.0 ], via Wikimedia Commons)