Title: Forma i funció
Course: Visual i Plàstica 2n-3r ESO 1r T > Section: Bloc 3

Les persones podem crear una pila de coses. Podem crear obres d’art amb les quals transmetem els nostres sentiments, reflexionem, protestem o ens fem preguntes. També creem receptes originals o dissenyem cadires ben còmodes. Aquestes activitats tenen finalitats diferents i no les hem de confondre. Una recepta, per exemple, pot tenir una combinació de colors espectacular però si no té bon sabor o ens produeix mal de panxa no serà una bona recepta.

El disseny és una disciplina que s’encarrega de la creació de productes, espais, cartells, tipografies, roba… amb la finalitat de millorar la vida de les persones.

Tots els objectes que ens envolten tenen una forma. La forma que tenen les coses, és a dir, l’aparença externa, fa que ens resultin més o menys atractives. L’aparença externa dels objectes no només té a veure amb la forma, també té a veure amb la seva textura o el seu color, entre altres característiques. Però l’aparença no ho és tot, o com a mínim no ho hauria de ser.

Què és un bon disseny i què és un mal disseny?

Una motxilla pot ser ben guapa i cridar l’atenció de tots els companys però si és incòmode o es trenca quan hi fiquem molt pes vol dir que no està complint la seva funció. No és un bon disseny.

Els bons dissenys mantenen un bon equilibri entre la forma i la funció.

A la natura la forma dels objectes té sempre una raó de ser. Les dissenyadores i dissenyadors ho saben bé i per això sovint s’inspiren en la natura per trobar solucions als problemes.

Veiem alguns exemples on la forma té una funció:

(Font de la imatge: Pixabay [ free to use ], via Pexels)
(Font de la imatge: Anna Shvets [ free to use ], via Pexels)
(Font de la imatge: Vladislav Vasnetsov [ free to use ], via Pexels)

Les formes arrodonides, com la forma d’algunes llavors, poden rodolar més fàcilment. En canvi els elements punxeguts, com les banyes o les nostres dents, poden clavar-se amb més facilitat. Les formes hexagonals encaixen bé les unes amb les altres.